 NA CHARLES WASONGA CHAMA cha Orange Democratic Movement (ODM) kimekana habari kuwa kimeanzisha mchakato wa kugura muungano wa Azimio la Umoja-One Kenya, kikitaja taarifa hizo kama za uwongo. Kwenye taarifa kupitia akaunti yake ya mtandao wa X, chama hicho kinachoongozwa na Raila Odinga kimetaja barua inayodaiwa kwamba kiliandika kutangaza nia yake ya kuondoka muungano huo kama “feki”. ODM, kupitia taarifa hiyo iliyotiwa saini na Katibu Mkuu Edwin Sifuna, imeitaka umma na haswa wafuasi wao na wale wa Azimio , kupuuzilia mbali uvumi huo. “Ni bongo feki ambazo hutunga mambo feki,” chama hicho kikafafanua. Chama hicho kilitoa ufafanuzi huo baada ya barua hiyo kuzungushwa kwenye mitandao ya kijamii mnamo Alhamisi, Desemba 14, 2023 na kuzua gumzo kali miongoni mwa Wakenya. Kulingana na barua hiyo feki iliyoandikiwa Msajili wa Vyama vya Kisiasa Anne Nderitu, ODM ilitaja kutoaminiana miongoni mwa vyama tanzu kama sababu yake kuamua kuondoka Azimio. Barua hiyo ilichipuka baada ya kuibuka kwa tofauti kati ya wandani wa Bw Odinga na viongozi wa vyama tanzu katika muungano wa Azimio. Kwa mfano, aliyekuwa msemaji wa kikosi cha kampeni za urais za Bw Odinga Makau Mutua juzi aliwakaripia vikali Katibu Mkuu wa Jubilee Jeremiah Kioni na kiongozi wa Narc Kenya kwa kupinga ripoti ya Kamati ya Kitaifa ya Mazungumzo (NADCO). Aliwataka kugura Azimio badala ya kuendelea kupinga ripoti hiyo ambayo sasa imewasilishwa rasmi katika Bunge la Kitaifa na Seneti. Bw Odinga na viongozi wa ODM wameonekana kuunga mkono mapendekezo ya ripoti hiyo ilhali Bi Karua, Bw Kioni na hata kiongozi wa DAP-Kenya, Eugene Wamalwa wameonekana kuipinga. Watatu hao wanasema hatua yao inatokana na hali kwamba mapendekezo kwenye ripoti hiyo yamefeli kutoa suluhu kwa changamoto ya kupanda kwa gharama ya maisha. “Nitachukulia maanani kauli yake ndugu yangu Kioni na wenzake katika vuguvugu la Kamwene endapo wataongoza maandamano katika eneo la Mlima Kenya. Kwa hivyo, wafyate au waondoke Azimio,” Profesa Mutua akisema kupitia mtandoa wa X, zamani, Twitter. Bw Kioni alikasirishwa na kauli hiyo na kumjibu Profesa Mutua na hivyo kuongeza joto katika muungano huo ambao umekabiliwa na changamoto kadhaa tangu Bw Odinga aliposhindwa na Rais William Ruto katika kinyang’anyiro cha urais 2022. “Inasikitisha kuwa malofa wengine wakiongozwa na Makau Mutua wameamua kutumia “maandamano” kama kigezo cha uaminifu kwa baadhi ya watu katika muungano wa Azimio,” Bw Kioni akasema akisisitiza kuwa Jubilee haitabanduka kutoka Azimio. Licha ya tofauti hizo, Bw Odinga na Rais mstaafu Uhuru Kenyatta hawajashughulikia suala hilo. Bw Kenyatta ndiye kiongozi wa Baraza Kuu la muungano huo, ilhali Odinga ndiye kiongozi wake.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  